作者:劉辰翁
標題:沁園春
內容:春汝歸歟，風雨蔽江，煙塵暗天。況雁門厄塞，龍沙渺莽，東連吳會，西至秦川。芳草迷津，飛花擁道，小為蓬壺借百年。江南好，問夫君何事，不少留連。江南正是堪憐。但滿眼楊花化白氈。看兔葵燕麥，華清宮裡，蜂黃蝶粉，凝碧池邊。我已無家，君歸何裡，中路徘徊七寶鞭。風回處，寄一聲珍重，兩地潸然。